Vabariigi Valitsus 21.10.2024 nr 1-7/412

**Pöördumine seoses riigieelarves kavandatavate**

**haridusvaldkonna kärbetega ja haridusleppes**

**täiendavate riigieelarveliste kohustuste võtmisega**

Haridusminister Kristina Kallase poolt kohalikele omavalitsustele antud info kohaselt, mis tugineb 2025. aasta riigieelarve (RE) eelnõule ning mida kinnitab haridusminister Kallas ajakirjanduses ([Postimees, 14.10.2024](https://www.postimees.ee/8115092/haridusvaldkonna-karped-viivad-ka-kontoripinna-ja-ametiauto)), moodustab üldharidusega seotud tegevuste kärbe 2025. aastal valitsuse kokkuhoiuotsuste tõttu kokku 2,6 miljonit eurot. Siia alla käivad riigi üldhariduskoolide majandamiskulud, toetused vanglaõppele ja munitsipaalkoolidele, aga kärbe tabab ka kodulähedasi algkoole, sest seni toetust saanud koolide õpilaste arv näitab jätkuvat kahanemist.

Kohalikud omavalitsused paluvad ülevaadet konkreetsete tegevuste loetelust koos kulude kärpe summadega, milliste üldhariduse, huvihariduse ja noorsootööga seotud tegevuste rahastust 2025. aastal Haridus- ja Teadusministeeriumi, selle haldusala ning Vabariigi Valitsuse kulurealt kärbitakse, mis on seotud otseselt või kaudselt üldhariduskoolide ja kohalike omavalitsuste tegevuste ja eelarvega.

Kohalikes omavalitustes koostatakse järgmise aasta eelarveid ja planeeritakse järgmise aasta tegevusi, sellepärast on omavalitsustel ja omavalitsuste liitudel juba täna vaja teada, milliseid tegevusi ja millises mahus kärbitakse. Näiteks kas lisaks kohalike omavalitsuste huvihariduse toetuse 1-miljonilisele kärpele vähendatakse ka toetuseid, mida Haridus- ja Teadusministeerium annab sihtfinantseerimisega maakondadele aineühenduste, õpilasürituste, õpetajate ühistegevuse jms rahastamiseks? Kas ja kui palju kärbitakse kodulähedaste koolide toetust?

Haridusminister on ette valmistanud haridusleppe projekti, millele soovib saada kohalike omavalitsuste heakskiitu juba detsembri alguseks, ajaks kui 2025. aasta RE ei ole veel vastu võetud ning eelarve lisas olev riigieelarve strateegia (RES) kuni 2028. aastani ei näe ette haridusleppe täitmiseks vajalike tegevuste lisarahastust. Kuna haridusleppe ellu rakendamiseks on vajalik järgmisteks aastateks riigieelarvest täiendav rahastus, mille olemasolu RE 2025 ja RES kuni aastani 2028 ei kinnita, siis soovime teada, kas haridusleppe sõlmimiseks on andnud Vabariigi Valitsus ministrile rahalise kattega volituse või mitte.

Lugupidamisega

/allkirjastatud digitaalselt/

Veikko Luhalaid

tegevdirektor

Koopia: Haridus- ja Teadusministeerium; Riigikogu; Regionaal- ja Põllumajandusministeerium; maakondlikud omavalitsusliidud; kohalikud omavalitsused